Ο **Έλσον Μπακίλι Μουλούζι** (Elson Bakili Muluzi, 1943-) είναι πολιτικός από το Μαλάουι, που διετέλεσε πρόεδρος της αφρικανικής χώρας από το 1994 έως το 2004. Ηγήθηκε του κόμματος UDF έπειτα από την αποχώρησή του από την κυβέρνηση Μπάντα. Έγινε υποστηρικτής για τη δημοκρατία. Η περίοδος της προεδρίας του αμαυρώθηκε από σκάνδαλα και αμφισβήτηση.

Βιογραφία
---------

Γεννήθηκε στις 17 Μαρτίου του 1943.

Πολιτική καριέρα
----------------

### Προεδρία

Έγινε πρόεδρος τον Μάιο του 1994, όντας υποψήφιος με το Ενωμένο Δημοκρατικό Μέτωπο (UDF) και έχοντας νικήσει στις πρώτες πολυκομματικές εκλογές τον πρώτο ηγέτη από την εποχή της ανεξαρτησίας, τον γηραιό Χάστινγκς Καμούζου Μπάντα. Στις εκλογές αυτές ο Μουλούζι έλαβε το 47% των ψήφων. Τον Ιούνιο του 1999 επανεξελέγη λαμβάνοντας το 52,4% των ψήφων και νικώντας τον αντίπαλό του, Γκουάντα Τσακουάμπα. Το 2002 πρότεινε την αναθεώρηση του Συντάγματος στην αφρικανική χώρα. Αυτή θα μπορούσε να του δώσει τη δυνατότητα να διεκδικήσει τρίτη προεδρική θητεία. Ωστόσο, το ενδεχόμενο αυτό εγκαταλείφθηκε, εξαιτίας κύματος διαδηλώσεων ενάντια σε αυτόν. Έπειτα από τη διεξαγωγή των εκλογών, τον Μάιο του 2004, παραιτήθηκε και τον διαδέχθηκε ο νικητής των εκλογών, υποψήφιος του UDF, Μπίνγκου γουά Μουταρίκα.

### Σκάνδαλο, σχίσμα στο κόμμα και σύλληψη

Κατά την περίοδο της προεδρίας του θεωρήθηκε ύποπτος για εμπλοκή σε σκάνδαλο, καθώς προέβη στην πώληση των αποθεμάτων καλαμποκιού σε άλλες χώρες λίγο πριν την έλευση της ξηρασίας, με αποτέλεσμα η χώρα να υποφέρει από πείνα. Παρά τις διεθνείς πιέσεις, τα χρήματα ποτέ δεν παραδόθηκαν από την κυβέρνηση και ο πρόεδρος Μουλούζι θεωρήθηκε από πολλούς ύποπτος για συσσώρευση των εσόδων από τις πληρωμές σε λογαριασμούς στο εξωτερικό, που ήταν στο όνομα του ίδιου και των υποστηρικτών του. Ωστόσο, παρέμεινε δημοφιλής, ειδικά στα νότια της αφρικανικής χώρας. 

Ο πρόεδρος του UDF ήρθε σε ρήξη με τον διάδοχό του, Μουταρίκα, και ο τελευταίος αποχώρησε από το UDF και ίδρυσε δικό του κόμμα, με την ονομασία Δημοκρατικό Προοδευτικό Κόμμα, τον Φεβρουάριο του 2005. Τον Απρίλιο του 2005 ο Μουλούζι ζήτησε συγγνώμη από τη χώρα του για την επιλογή του Μουταρίκα ως διαδόχου του.

Συνελήφθη τον Ιούλιο του 2006 κατηγορούμενος για απάτη και διαφθορά και αποφυλακίστηκε με εγγύηση την ίδια ημέρα. Έπειτα από τη σύλληψή του, παύτηκε ο ανώτατος ανακριτής Γκούσταβ Καλίουο.

Τον Μάρτιο του 2008 ανακοινώθηκε ότι θα ασκείτο ποινική δίωξη κατά του πρώην προέδρου για διασπάθιση δημόσιου χρήματος, ύψους 11 εκ. δολαρίων. Ο Μουλούζι συνελήφθη ξανά επιστρέφοντας από το Ηνωμένο Βασίλειο, κατηγορούμενος για σχεδιασμό απόπειρας πραξικοπήματος. Μαζί με τον Μουλούζι συνελήφθησαν τις προηγούμενες ημέρες 3 στρατηγοί και 5 μέλη του UDF. Στις 27 Φεβρουαρίου του 2009 άρχισε η δίκη του με την κατηγορία της κλοπής χρημάτων (ύψους 11 εκ. δολλαρίων ΗΠΑ), που προέρχονταν από δωρεές.

### Διεκδίκηση υποψηφιότητας για τις προεδρικές εκλογές του 2009

Στις αρχές Μαρτίου του 2007 πολλά σημαίνοντα μέλη του UDF ζήτησαν από τον Μουλούζι να διεκδικήσει ξανά το προεδρικό αξίωμα το 2009. Την ίδια ημέρα ο Μουλούζι ανακοίνωσε ότι θα έθετε υποψηφιότητα για τον προεδρικό θώκο. Στις 24 Απριλίου του 2008 ο Μουλούζι επελέγη από το συνέδριο του UDF ως υποψήφιος για τις προεδρικές εκλογές του 2009. Στο συνέδριο έλαβε 1.950 ψήφους έναντι 38 για τον αντιπρόεδρο Κασίμ Τσιλούμπχα. Ωστόσο, στις 20 Μαρτίου του 2009 του απαγορεύτηκε από την εκλογική επιτροπή να λάβει μέρος στις προεδρικές εκλογές.

Παραπομπές
----------

1. ↑  (Αγγλικά) *SNAC*. w69j0t6r. Ανακτήθηκε στις 9  Οκτωβρίου 2017.
2. 1 2 3 4  «Dictionary of African Biography». (Αγγλικά) *Dictionary of African Biography*. Oxford University Press. Νέα Υόρκη. 2012. ISBN-13 978-0-19-538207-5.
3. ↑  Εκλογές στο Μαλάουι, African Elections Database.
4. ↑  "Malawi president forms new party", BBC News, 10 Φεβρουαρίου 2005.
5. ↑  "Malawi president 'a bad choice'", BBC News, 5 Απριλίου 2005.
6. ↑  Raphael Tenthani, "Former president held for corruption charges", Associated Press (*IOL*), 27 Ιουλίου 2006.
7. ↑  Reuters, 25 Μαΐου 2008
8. ↑  BBC NEWS | Africa | Ex-Malawi leader on theft charges
9. ↑  Steven Pembamoyo Banda and Emmanuel Muwamba, "UDF gives Muluzi 7 days to declare candidacy"[*νεκρός σύνδεσμος*], *The Nation* (Malawi), 5 Μαρτίου 2007.
10. ↑  Mabvuto Banda, "Muluzi is prepared to run for office again", Reuters (*IOL*), 12 Μαρτίου 2007.
11. ↑  "Tough times ahead for Muluzi" Αρχειοθετήθηκε 2006-06-15 στο Wayback Machine. Sapa-AFP (*IOL*), 25 Απριλίου 2008.
12. ↑  Reuters[*νεκρός σύνδεσμος*], Former Malawi president Muluzi barred from poll, 21 Μαρτίου 2009.

  


|  |  |  |  |
| --- | --- | --- | --- |
| 

| π • σ • ε
Πρόεδροι του Μαλάουι |
| --- |
|  |
| 
* Χάστινγκς Μπάντα
* Μπακίλι Μουλούζι
* Μπίνγκου γουά Μουταρίκα
* Τζόις Μπάντα
* Πίτερ Μουταρίκα
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 118868139
* LCCN: no96025989
* ISNI: 0000 0001 1455 9583
* GND: 1191384446
* SELIBR: 228633
* CiNii: DA15033193

 |

 |